Fost il-miżuri ewlenin ta' prevenzjoni mill-COVID-19: l-obbligu li nilbsu l-maskra. id-Direttur tad-Direttorat tal-Promozzjoni tas-Saħħa u l-Prevenzjoni tal-Mard – Dr Paula Vassallo – titratta l-aħjar prattiċi dwar kif nużaw il-maskri biex ikunu verament effettivi. L-awtoritajiet tas-saħħa jwissu li użu ħażin tal-maskra, jew nuqqas ta' attenzjoni, jista' jagħmel aktar ħsara mill-ġid. Id-Direttur tad-Direttorat tal-Promozzjoni tas-Saħħa u l-Prevenzjoni tal-Mard, Paula Vassallo, saħqet fuq il-bdil tal-maskri. Spjegat li surgical mask tintlibes darba u tintrema – anke jekk tintlibes għal ħin qasir. "Jekk inti tinduna li l-maskra xxarbet importanti li inti tibdilha. On average is-surgical masks tista' tużaha bejn erbgħa u sitt sigħat qabel ma tixxarrab għax inti stess meta titkellem tixxarablek u ma tkunx iżjed effettiva. Bħala cloth masks jista' jkun li jixxarbu qabel, allura importanti li jekk tuża l-cloth masks importanti li jkollok iżjed minn waħda miegħek ħalli inti tkun tista' tibdel il-maskra. Importantissimu li inti jekk tuża cloth mask li inti meta tmur id-dar taħsilha." Spjegat li l-maskri tad-drapp għandhom ikunu magħmula minn tliet saffi tal-qoton u jinħaslu kull darba li jintlibsu; fil-washing machine ma' ħwejjeġ oħrajn jew bl-idejn, bl-ilma u s-sapun. Dr Vassallo nsistiet li maskra għandha tintlibes sewwa; tgħatti l-imnieħer, il-ħalq u l-geddum. "Infatti maskri bħal dawn mhumiex tajbin. Tara ħafna nies xorta għaddejjin bihom, dawn ma jipprovdu ebda protezzjoni. Hemm ukoll il-visors, aħna bħala l-parir tagħna għal min juża l-visors li jilbes kemm il-maskra kif ukoll il-visor. Il-visor ma jilbsuhx waħdu." Dr Vassallo saħqet li meta nkunu lebsin il-maskra xorta waħda għandha tinżamm id-distanza soċjali ta' żewġ metri u jinħaslu spiss l-idejn. Appellat biex wieħed jevita li jmiss wiċċu u l-maskra minn quddiem. "Jekk xi ħadd ikun presymptomatic, jiġifieri jkunu jumejn qabel ma dan ikollu s-sintomi jista' jkun li xorta jagħtik il-virus, allura dan tkun qed titkellem u l-mikrobi jmorru fuq il-faċċata tal-maskra tiegħek." Żiedet tgħid li s-surgical masks, li jintlibsu darba, għandhom jintremew ġo dustbins magħluqin.